REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/77-15

24. februar 2015. godine

B e o g r a d

ZAPISNIK

19. SEDNICE ODBORAZA ZDRAVLjE I PORODICU

 ODRŽANE 25. FEBRUARA 2015. GODINE

Sednica je počela u 10,30 časova.

 Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, prof. dr Milan Knežević, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Vesna Rakonjac, dr Radoslav Jović, dr sc. dr Darko Laketić, Elvira Kovač, dr Milan Latković, prof. dr Dušan Milisavljević, Milena Ćorilić i dr Ljiljana Kosorić.

Sednici je prisustvovala zamenik odsutnog člana Odbora: dr Dragana Barišić (dr Predrag Mijatović).

Sednici nije prisustvovala član Odbora Nevena Stojanović, kao ni njen zamenik.

Pored članova Odbora, sednici su prisustvovale narodne poslanice: dr Ljiljana Beronja i dr Miljana Nikolić.

Sednici su prisustvovali: ministar zdravlja ass. dr Zlatibor Lončar, i državni sekretar prof. dr Berislav Vekić; ministar prosvete, nauke i tehnološkog razvoja dr Srđan Verbić i državni sekretar Snežana Marković; v.d. direktor Republičkog fonda za zdravstveno osiguranje, dr Verica Lazić i pomoćnik direktora Sektora za lekove i farmakologiju Vesna Vuković; direktor Instituta za javno zdravlje Srbije „Dr Milan Jovanović Batut“, prim. dr sc. med. Dragan Ilić i šef Odeljenja za nadzor nad vakcinama preventabilnim bolestima i imunizaciju dr Goranka Lončarević; direktor Agencije za lekove i medicinska sredstva Srbije spec. dr Saša Jaćović i rukovodilac Centra za humane lekove dipl. farm. Jadranka Mirković; predsednik Republičke stručne komisije za zaštitu stanovništva od zaraznih bolesti, prof. dr Mijomir Pelemiš; direktor Instituta za virusologiju, vakcine i serume „Torlak“ dr Vera Stoiljković; predsednik Pedijatrijske sekcije Srpskog lekarskog društva, prof. dr Nedeljko Radlović; predstavnik Lige za imunizaciju dr Srđa Janković, Univerzitetska dečija klinika u Beogradu; neonatolog u GAK Narodni front prim. dr Ljiljana Stanković i predsednik Udruženja „Roditelj“ Dragana Soćanin.

 Na predlog predsednice Odbora, jednoglasno je usvojen sledeći:

 D n e v n i r e d

1. Informisanje o aktuelnom stanju u oblasti vakcinacije

Pre prelaska na razmatranje utvrđenog dnevnog reda usvojeni su, bez primedaba, zapisnici 13, 15, 16, 17. i 18. sednice Odbora, koje su održane 22. decembra 2014. godine, 22. i 23. januara 2015. godine.

 Milena Ćorilić je istakla značaj teme koja je na dnevnom redu te je sugerisala da se zapisnik sa 16. sednice predstavi javnosti s obzirom na značaj i vrednost izlaganja naših eminentnih stručnjaka i drugih učesnika u radu ove sednice, čije mišljenje treba da pomogne roditeljima i građanima povodom dilema o vakcinaciji.

 Prva tačka dnevnog reda- **Informisanje o aktuelnom stanju u oblasti vakcinacije**

 Predsednik Odbora prof. dr Slavica Đukić Dejanović obavestila je prisutne da se informisanje o ovoj temi odvija u skladu sa zaključkom koji je usvojen na prethodnoj sednici, i da je evaluacija stanja u oblasti vakcinisanja kao i edukacija javnosti o značaju imunizacije u sprečavanju oboljevanja od zaraznih bolesti- obaveza ovog odbora Odbora dok za to postoji potreba. Zatim je otvorila diskusiju o ovoj temi.

U diskusiji su učestvovali: prim. dr sc. med. Dragan Ilić, prof. dr Dušan Milisavljević, prof. dr Slavica Đukić Dejanović, ministar prosvete, nauke i tehnološkog razvoja dr Srđan Verbić, dr Radoslav Jović, ministar zdravlja ass. dr Zlatibor Lončar, dr Mijomir Pelemiš, prof Nedeljko Radlović, prim. dr Ljiljana Stanković, dr Branislav Blažić i Dragana Soćanin.

Prim. dr sc. med. Dragan Ilić, direktor Instituta za javno zdravlje Srbije „Dr Milan Jovanović Batut“ ukazao je na stavove sa prethodne sednice ovog odbora o potrebi da se podigne informisanost javnosti i uključenost stručne javnosti u proces afirmacije vakcinacije, te je tim povodom izneo činjenice koje su obeležile proteklih mesec dana: zabeležen je bolji odgovor medija o značaju vakcinacije uz učešće stručne javnosti i građana; usledile su aktivnosti nakon negodovanje jednog dela roditelja povodom rešenja iz Pravilnika o imunizaciji i načinu zaštite lekovima, koje se odnosi na korišćenje pentaksim vakcine za decu koja su rođena posle 1. novembra 2014. godine. Nakon sastanka sa Zaštitnikom građana, zauzet je stav da je neophodno postupati u skladu sa novim Pravilnikom, te je ovaj institut kroz uputstva koja je plasirao preko mreže instituta i zavoda, preko domova zdravlja, kao i putem medija, informisao lekare i roditelje o vakcinaciji dece u skladu sa novim aktom. Dodao je da će se u narednom periodu obezbediti dovoljne količine ove vakcine i da neće biti zastoja u njenoj isporuci. Naglasio je da nas u martu mesecu očekuje nedelja imunizacije i da svi treba da je iskoristimo za promociju vakcinacije na najbolji mogući način.

Prof. dr Dušan Milisavljević istakao je da podržava aktivnosti države u cilju afirmacije vakcinacije koju smatra civilizacijskim dobrom. Naveo je da određeni ljudi šire antikampanju protiv vakcinacije putem društvenih mreža, te da ovo delovanje treba tretirati kao nadrilekarstvo, jer ti ljudi nemaju licencu i nisu lekari. Njihovo delovanje predstavlja krivično delo i te osobe moraju biti procesuirane s obzirom da su posledice nevakcinacije kompleksne i da dovode u pitanje zdravlje deteta i zdravlje društva. Zatim je sugerisao: da se usklade Zakon o zaštiti stanovništva od zaraznih bolesti i Zakon o pravima pacijenata kako bi se otklonile nedumice u primeni ovih propisa, a medijima da za sagovornike o ovim temama biraju ljude iz struke.

Predsednik Odbora, prof. dr Slavica Đukić Dejanović, obavestila je prisutne da je ideja bila da se na ovu sednicu pozovu i ljudi koji o vakcinaciji govore suprotno od struke, ali da smo ustanovili da ne postoji ni jedno udruženje ovih građana, iako su pojedinačno i dalje veoma aktivni u medijima.

Ministar prosvete, nauke i tehnološkog razvoja dr Srđan Verbić, izneo je da je antikampanja protiv obavezne imunizacije tema koja nije samo zdravstvena već je šire koncipirana i obuhvata sve segmente društva. Upozorio je na to da u obilju informacija, u svetu u kojem danas živimo, često izostaje kritički osvrt na mnoge plasirane informacije. Smatra da aktivnosti na afirmaciji vakcinacije daju dobre rezultate, te da ih uz veću podršku medija i stručnjaka treba nastaviti. Ovakve kampanje imaju za cilj edukaciju stanovništva, razvijanje kritičkog mišljenja i veštine procene rizika, kako bi i ubuduće bili spremni da reagujemo na neki novi problem bez obzira na oblast. Ističe da društvene mreže jesu mehanizam da dođemo do velikog broja informacija, ali ako se primenjuju na loš način onda nam prave probleme i sa tim kao društvo moramo da se nosimo.

Dr Radoslav Jović je sumnju u dobrobit vakcinacije ocenio kao nepoštovanje činjenica nauke što je neshvatljiva pojava u 21 veku. Smatra da je tome doprinelo i nekoliko prethodnih događaja kao što je epidemija svinjskog gripa, te da je od nivoa Svetske zdravstvene organizacije pa do nacionalnih službi za zaštitu zdravlja stanovništva napravljeno niz grešaka a jedna od njih je i uvođenje u zdravstveni sistem alternativne medicine. Smatra da u toj oblasti ima dobar deo „šarlatana“ koji narušavaju ovaj sistem, te da u tom pogledu država mora da ima jasan stav. Apostrofirao je značaj preventive u očuvanju zdravlja stanvništva te multidisciplinarnost ove teme u kojoj je sistem obrazovanja i vaspitanja važan segment. Mišljenja je da našem osnovnom i srednjoškolskom obrazovnom programu nedostaju predmeti u okviru kojih se izučava zdravstvena zaštita te da bi i lekari trebalo više da se bave preventivom i da drže predavanja u školama.

Ministar zdravlja dr Zlatibor Lončar, zahvalio je svima koji su dali podršku afirmaciji vakcinacije i izrazio zadovoljstvo zbog rezultata u periodu između dve sednice Odbora. Sugerisao je sledeće: da se u narednom periodu intenzivira kampanja vakcinacije; da je razmatranjem ove teme utvrđeno da postoji neusklađenost Zakona o zaštiti stanovništva od zaraznih bolesti i Zakona o pravima pacijenata u njihovoj primeni, koje treba rešiti u što kraćem roku i time otkloniti sve nedoumice lekara i roditelja u vezi sa vakcinacijom; uporediti iskustva zemalja iz okruženja i drugih razvijenijih zemalja u vezi sa ovim pitanjem, i iste predstaviti na sednici kao i dešavanja u drugim zemljama koja bi nama bila od značaja; na sledećoj sednici trebalo bi dati i konkretne podatke odnosno tačan broj vakcinisanih kao i dalje tendencije. Naglasio je da lekari svoje argumente zasnivaju na naučnim činjenicama, da su u tome jedinstveni i da neće odstupiti ni od zakona ni od struke.

Predsednik Republičke stručne komisije za zaštitu stanovništva od zaraznih bolesti, prof. dr Mijomir Pelemiš je izrazio zadovoljstvo zbog podrške vakcinaciji i poručio da je važno upoznati javnost da svi relevantni činioci u državi imaju isti stav o tome, uz napomenu da tako nije bilo u bliskoj prošlosti. Podsetio je da su u vreme epidemije svinjskog gripa, na sednicama ovog odbora, ljudi iz struke bili kao na optuženičkoj klupi i da su pojedini narodni poslanici davali lični primer da neće da se vakcinišu. Zato je važno, po rečima prof. Pelemiša, da su članovi ovog odbora shvatili problem i da ozbiljno pomažu struci. Takođe je podsetio da je tokom epidemije variole vere 1972. godine, vakcinisano 20 miliona stanovnika i sprečeno na hiljade smrtnih ishoda, te da je to primer ogromne podrške države i javnosti u sprovođenju vakcinacije. Naglasio je i potrebu većeg angažovanja pedijatara odnosno pedijatrijske katedre s obzirom na njihovu kompetentnost. Smatra da dosadašnji napori već daju rezultate i da se epidemija morbila smanjuje. Sugerisao je da se informisanje i edukacija o ovoj temi sprovodi gde god je to moguće te da se sučeljavaju stavovi sa onima koji misle drugačije od struke. Najavio je da će novi zakonom o zaraznim bolestima koji je u izradi, kao i njegova podzakonska akta, mnogo toga preciziti i olakšati u praksi.

Prof. Nedeljko Radlović, predsednik pedijatrijske sekcije Srpskog lekarskog društva naveo je da je imunoprofilaksa veoma važna tema u nastavi na osnovnim i specijalističkim studijama medicine, te da student medicine ne može da položi ispit ukoliko ne zna program vakcinacije. Takođe je naveo da je ova tema zastupljena na seminarima i stručnim sastancima koje organizuje pedijatrijska sekcija Srpskog lekarskog društva, kao i da u okviru Akademije medicinskih nauka, zajedno sa prof. Zoranom Radovanovićem, organizuju skupove na ovu temu. Smatra da je velika odgovornost medija i novinara koji za sagovornike na određene teme treba da pozivaju ljude iz struke. Prema mišljenju prof. Radlovića, usklađivanje zakonske regulative je imperativ kako bi se pedijatrima omogućilo da svoj posao obavljaju bez straha i dilema. U vezi sa tim pedijatri traže zaštitu države kako bi svoj posao obavljali savesno i u skladu sa zakonom. Izneo je da gotovo sva oboljenja imaju koren u detinjstvu ili pre rođenja i da pedijatri zato rade veoma ozbiljan i odgovoran posao. Takođe je izneo da u našem obrazovnom sistemu nema dovoljno tema koje tretiraju oblast zdravlja, koje govore o zdravom stilu života, o pravilnoj ishrani, o imunoprofilaksi, dojenju itd. Zalaže se da se u svim segmentima života, u obrazovanju, medijima, promoviše vakcinacija, dojenje, zdrave namirnice u ishrani, zatim da se zabrane pekare u blizini škola a umesto ovih da se u školama uvede kolektivna ishrana dece pod stručnim nadzorom.

Prim. dr Ljiljana Stanković, neonatolog u Ginekološko akušerskoj klinici ''Narodni front'', naglasila je važnost jedinstvenog stava svih relevantnih činilaca u Srbiji o pitanju vakcinacije, a zatim je skrenula pažnju na probleme koji se javljaju u praksi. Naime, lekar je dužan da poštuje zakon koji propisuje obaveznu vakcinaciju, a problem nastaje kada roditelj ne želi da dete primi vakcinu. Lekar u interesu zdravlja deteta, vakciniše dete, a sanitarni inspektor iznosi mišljenje da dete nije smelo da bude vakcinisano bez saglasnosti roditelja i istovremeno podnosi zahtev za pokretanje prekršajnog postupka protiv ovog roditelja jer je odbio da postupi po zakonu odnosno da vakciniše dete. Doktorka Stanković smatra da lekar u konkretnoj situaciji savesno radi svoj posao jer je vakcina potpuno opravdana i obavezna medicinska mera. Roditelj zatim pokreće postupak disciplinske odgovornosti pred sudom časti Lekarske komore Srbije zbog povrede profesionalne dužnosti člana komore, odnosno lekara koji je vakcinisao dete. S tim u vezi apelovala je na nadležne da se uredi zakonska regulativa kako ne bi dolazilo do ovakvih situacija.

Dr Branislav Blažić je istakao da je imunizacija spasila čovečanstvo i i da to najbolje objašnjava potrebu za vakcinacijom. Naveo je da sada treba urediti zakonsku regulativu u ovoj oblasti, stalno edukovati stanovništvo u skladu sa naučnim stavovima i istim argumentima se boriti protiv onih koji se medicinom bave sa aspekta nadrilekarstva.

Predsednik udruženja „Roditelj“ Dragana Soćanin upozorila je da se zdravlje nevakcinisanog deteta dovodi u pitanje kao i zdravlje druge dece sa kojim boravi u školi ili predškolskoj ustanovi, te da je važno zakonom predvideti da se nevakcinisana deca ne mogu upisati u iste, osim ako se to ne čini iz medicinski opravdanih razloga. Naglasila je da je roditeljsko pravo neprikosnoveno ali da ono ne sme biti suprotno interesima zdravlja deteta, te da bi u tom smislu odbijanje vakcinisanja deteta trebalo tretirati kao zanemarivanje deteta. Navela je da su nastojali da nađu neku asocijaciju ili udruženje građana koji su protiv vakcinacije ali da u tome nisu uspeli, jer ovi uglavnom deluju anonimno, te je i Udruženje „Roditelj“ dobilo više anonimnih mejlova i poziva u kojima su optuživani da su na strani farmakomafije. Još jednom je apelovala da se ne sme dozvoliti nesavesnim pojedincima da ugrožavaju život deteta i društva.

Predsednik Odbora, prof. dr Slavica Đukić Dejanović je zaključujući diskusiju naglasila da je evaluacija stanja u oblasti vakcinisanja stalni zadatak ovog odbora u narednom periodu, te je predložila da se Odbor izjasni o zaključku da vakcinacija zahteva sveobuhvatan pristup države i društva, uključujući i zakonsko uređenje ove materije u smislu usklađivanja člana 25. Zakona o zaštiti stanovništva od zaraznih bolesti i člana 15. Zakona o pravima pacijenata, koji je Odbor jednoglasno usvojio.

 Sednica je završena u 12.00 časova.

 SEKRETAR PREDSEDNIK

 Božana Vojinović Prof. dr Slavica Đukić Dejanović